
 Azərbaycan Respublikasında balıq ehtiyatlarının mühafizəsi və balıq ovu Qaydaları

I fəsil

 Ümumİ müddəalar 

 1. Azərbaycan Respublikasının balıqçılıq əhəmiyyətli su obyektlərində balıq ovu və balıq ehtiyatlarının mühafizəsi bu Qaydalarla  tənzimlənir.

 2. Balıq ehtiyatlarının ovlanması üçün istifadə edilən aşağıdakı su hövzələri balıqçılıq əhəmiyyətli su obyektləridir:

 Xəzər dənizinin (gölünün) Azərbaycan Respublikasına mənsub olan bölməsi;

  çaylar, göllər, su anbarları, su təchizatı kanalları və digər yerüstü su axınları və sututarlar;

  dövlətlərarası sərhədi müəyyən edən və ya sərhədi kəsib keçən yerüstü su obyektləri. 

 3. Yerüstü su obyektlərinin balıqçılıq təsərrüfatlarının ehtiyacları üçün istifadəyə verilməsi Azərbaycan Respublikasının su qanunvericiliyinə  uyğun olaraq həyata keçirilir.

 4. Balıq ovu aşağıdakı məqsədlərlə həyata keçirilir:

 sənaye, həvəskar və idman;

  elmi-tədqiqat, balıqartırma və nəzarət;

  təbii mühitə uyğunlaşdırma və köçürmə. 

 5. Dövlət Balıq Mühafizə Xidmətinin vəzifələri aşağıdakılardır:

 balıq ehtiyatlarının mühafizəsi və qorunmasını təmin etmək;

  balıq ehtiyatlarının istifadəsi, mühafizəsi və qorunması sahəsində inzibati xətalar üzrə işləri məhkəməyə göndərmək və məhkəmə  qərarlarını icra etmək;

  balıqçılıq haqqında qanunvericiliyin pozulmasına yol verən şəxslərin məsuliyyətə cəlb edilməsi barədə materialları müvafiq orqanlara  göndərmək;

  qanunvericilikdə nəzərdə tutulmuş qaydada digər vəzifələri həyata keçirmək. 

 6. Dövlət Balıq Mühafizə Xidmətinə aşağıdakı hüquqlar verilir:

 dövlət sututarlarını və ya onların müəyyən hissəsini (dövlət orqanları istisna olmaqla) sənaye, həvəskar və idman balıq ovu üçün  ayırmaq;

  balıqçılıq subyektlərinə balıq ehtiyatlarından istifadə hüququ vermək və balıq ovuna verilmiş icazə sənədlərini, ov alətlərini, ovlanmış  balıqları və onların qeydiyyatına dair sənədləri yoxlamaq;

  Azərbaycan Respublikasının daxili sularında, Xəzər dənizinin (gölünün) Azərbaycan Respublikasına mənsub bölməsində, sərhəd su  obyektlərində qeyri-qanuni balıq ovlayan, o cümlədən xarici dövlətlərə məxsus gəmiləri, qayıqları, başqa üzən qurğuları saxlamaq və  yoxlamaq;

  Azərbaycan Respublikasının beynəlxalq sazişlərinin pozulması ilə balıq ovunu həyata keçirən gəmiləri müvəqqəti saxlamaq və onlar  barədə qanunvericilikdə və beynəlxalq hüquqda nəzərdə tutulmuş tədbirlər görmək;

  qanunsuz balıq ovlayan hüquqi və fiziki şəxslərin əldə etdikləri balıq məhsullarını və ov alətlərini müəyyən edilmiş qaydada götürmək,  su nəqliyyat vasitələrini saxlamaq;

  balıq ehtiyatlarının istifadəsi və mühafizəsi sahəsində inzibati xəta barədə müəyyən edilmiş qaydada izahatlar almaq, protokollar, tərtib  etmək, cərimələmək və digər tədbirlər görmək;

  balıq ehtiyatlarının istifadəsi və mühafizəsi sahəsində cinayət və ya inzibati xəta törətmiş şəxsləri saxlamaq, onları hüquq-mühafizə  orqanlarının sərəncamına vermək;

  qanunvericiliyə uyğun olaraq, vətəgə əhəmiyyətli su obyektləri zonalarında nəqliyyat vasitələrini saxlamaq, yoxlamaq, zəruri halda  saxlanılanların şəxsiyyətini müəyyənləşdirmək. Qanunun pozulması faktı aşkarlandıqda, lakin qanunu pozanın şəxsiyyətini hadisənin  baş verdiyi yerdə müəyyənləşdirmək mümkün olmadıqda, Dövlət Balıq Mühafizə Xidmətinin əməkdaşları qanunu pozmuş şəxsi  polisə, kənd, qəsəbə, şəhər icra orqanına apara bilər;

  müəyyən edildiyi yerdən asılı olmayaraq (vətəgələrdə, gəmilərdə, qəbul məntəqələrində, hazırlanma və satış yerlərində), balıq  ehtiyatlarının mühafizəsi və balıq ovu qaydalarının pozulması yolu ilə ovlanmış balıq, digər su heyvanları və bitkilərini götürərək  qanunvericiliklə müəyyən edilmiş qaydada emal və ovlama ilə məşğul olan balıqçılıq təsərrüfatına və ya ticarət təşkilatlarına müqavilə  qiymətləri ilə satmaq;

  elmi tədqiqat balıqçılıq təşkilatları ilə razılaşma əsasında balıq ovunun ümumi qadağan müddətində dəyişiklik etmədən,  hidrometeoroloji şəraitdən asılı olaraq, həmin müddəti 15 gün geriyə və yaxud qabağa çəkmək. Bu Qaydalarla təyin edilmiş qadağan  müddətləri ovun başlanğıc və sonunu göstərən günlərə də aiddir;

  qanunvericilikdə müəyyən edilmiş qaydada xidmət etdikləri ərazidə yerləşən balıq məhsulları istehsalı, ovlanması və artırılması ilə  məşğul olan hüquqi və fiziki şəxslərin obyektlərinə, habelə balıqçılıq əhəmiyyətli su obyektlərinin ətrafında yerləşən sənaye, energetika,  kənd təsərrüfatı və digər obyektlərə qanunvericiliklə müəyyən edilmiş qaydada daxil olmaq və balıqçılıq haqqında qanunvericiliyə əməl  edilməsini yoxlamaq;

  xidməti vəzifələrini yerinə yetirərkən balıq ovu ilə məşğul olan hüquqi və fiziki şəxslərin nəqliyyat vasitələrindən istifadə etmək;

  balıqçılıq əhəmiyyətli su obyektlərində və onun sahil mühafizə zonalarında görülən işlər zamanı balıq ehtiyatlarının mühafizəsinə dair  qaydalar, norma və başqa tələblərin, balıqların yaşayış mühiti, çoxalma şəraiti və miqrasiya yollarının sistematik olaraq pozulması  hallarında, bu halların aradan qaldırılma müddətinə kimi həmin işləri məhdudlaşdırmaq və dayandırmaq;

  bu Qaydaların sistematik və kobud surətdə pozulması hallarında balıq ovunu dayandırmaq;

  balıqçılıq fəaliyyətinin subyektlərinə çatışmazlıqların aradan qaldırılması barədə rəsmi göstərişlər vermək;

  bu Qaydaların pozulması nəticəsində balıq ehtiyatlarına ziyan vurulduğu hallarda ziyanın ödənilməsi üçün hüquqi və fiziki şəxslərə  qarşı iddia qaldırmaq;

  balıqkeçirici və balıqqoruyucu qurğuların işinə nəzarət etmək və müşahidə aparamaq;

  Azərbaycan Respublikasının qanunvericiliyi ilə müəyyən edilmiş digər hüquqları həyata keçirmək. 

 7. Qadağandır:

 Dövlət Balıq Mühafizə Xidmətinin icazəsi olmadan balıqçılıq əhəmiyyətli su obyektlərindən balıq ovlanması və su bitkilərinin  yığılması;

  balıqçılıq əhəmiyyətli su obyektlərinə və onların sahələrinə sənaye, kommunal, kənd təsərrüfatı və digər müəssisələrin, habelə nəqliyyat  növlərinin təmizlənməmiş və zərərsizləşdirilməmiş çirkab sularının axıdılması, həmçinin istehsalat, məişət və digər tullantıların atılması;

  Dövlət Balıq Mühafizə Xidmətinin icazəsi olmadan balıqların kürüləmə yerlərində bənd vurulması və uçulmuş bəndlərin bərpa  edilməsi;

  Dövlət Balıq Mühafizə Xidmətinin, Meliorasiya və Su Təsərrüfatı Komitəsinin razılığı ilə sanitar, hidrotexniki və meliorativ tədbirlərin  həyata keçirilməsi halları istisna olmaqla, çayların, onun qollarının və kanalların qarşısının tamamilə kəsilməsi, göl, nohur və limanların  suyunun boşaldılması. 

 8. Dövlət Balıq Mühafizə Xidmətinin müsbət rəyi olmadan qadağandır:

 qiymətli balıq növlərinin kürüləmə yerlərini mühafizə edən, qırılması və kəsilməsi qadağan edilmiş meşə zolaqlarında, həmçinin nərə  cinsli və qızıl balıqların kürüləmə yerləri olan çayların, onun qollarının və göllərin sahillərindən ən azı 1 km, nərə və qızıl balıqartırma  zavodları və təsərrüfatlarından isə 3 km məsafədə meşə ağaclarının tədarükü;

  balıqçılıq əhəmiyyətli su obyektlərinə və onun sahillərinə çirkab sularının axıdılması, həmin obyektlərdə və onun sahil zonalarında  hidrotexniki qurğular və digər obyektlərin yerləşdirilməsi, tikintisi və yenidən qurulması, habelə qazma və partlayış işlərinin aparılması,  faydalı qazıntıların çıxarılması, kabel, boru və digər kommunikasiyaların keçirilməsi, dərinləşdirmə, dibtəmizləmə, kənd təsərrüfatı və  digər işlərin görülməsi;

  gəmiçilik və balıqçılıq məqsədləri ilə çayların dayazlaşmış hissələrində təxirəsalınmaz dərinləşdirmə işləri, qəzaların qarşısının alınması  və tutulmuş çayların məcburi açılması işləri istisna olmaqla, balıqçılıq su obyektlərində partlayış işlərinin görülməsi. Qeyd edilən  hallarda partlayış işləri görülərkən Balıq Mühafizə Xidməti təcili xəbərdar edilməlidir;

  vətəgə əhəmiyyətli balıq növlərinin təbii kürüləmə yerlərindən və balıqovlama əhəmiyyətli sahələrin sahillərindən qum, torpaq və  çınqılın götürülməsi;

  balıqçılıq əhəmiyyətli su obyektlərində dərinləşdirmə və dibtəmizləmə işləri görülərkən çıxarılmış torpaq və digər məhsulların kürüləmə  yerləri və balıqların qışlama yerlərinə atılması (boşaldılması), habelə bu su obyektlərində çətənə, dəri və s. kimi materialların isladılması  və yuyulması;

  balıq ehtiyatları, digər su heyvanları və bitkilərinə ziyan vura biləcək, kənd təsərrüfatı bitkilərinin boy artımına təsir göstərən  stimulyatorların, onların mühafizə vasitələrinin, mineral gübrələrin və digər kimyəvi və qeyri-kimyəvi preparatların balıqçılıq  əhəmiyyətli su obyektlərinə, onun sanitar zonalarına daşınması, saxlanması və tətbiqi;

  xüsusi balıqqoruyucu qurğularla təmin edilmədən suvarma və digər məqsədlərlə balıqçılıq əhəmiyyətli su obyektlərindən suyun  götürülməsi;

  balıqçılıq haqqında Azərbaycan Respublikası qanunvericiliyində nəzərdə tutulmuş digər hallar. 

 9. Balıqçılıq haqqında qanunvericiliyin pozulmasında təqsiri olan şəxslər Azərbaycan Respublikasının qanunvericiliyində nəzərdə tutulmuş  qaydada məsuliyyət daşıyırlar.

II fəsil

 Sənaye balıq ovu 

 10. «Balıqçılıq haqqında» Azərbaycan Respublikası Qanununa əsasən sənaye balıq ovu ödənişlidir və qanunvericiliklə müəyyən edilmiş  qaydada lisenziya almış hüquqi və fiziki şəxslər balıq ehtiyatlarından istifadəni Dövlət Balıq Mühafizə Xidməti tərəfindən verilən  balıqovlama biletləri əsasında həyata keçirə bilərlər. Sənaye balıq ovu ilə məşğul olan hüquqi və fiziki şəxslərə Dövlət Balıq Mühafizə  Xidməti tərəfindən müqavilə ilə sərhədləri bilinən vətəgə sahələri ayrılır. Vətəgə sahələrinin ayrılması haqqında müqavilədə ovlanan  balıqların miqdarı, növləri və ölçüləri, balıq tutmaq üçün qadağan olunan ov alətləri, texniki vasitələr, digər qaydalar və şərtlər müəyyən  edilir.

 Balıq ovu alətlərini, texniki vasitələri saxlamaq, quraşdırmaq, habelə müvəqqəti yaşayış və istehsalat təyinatlı binalar tikmək və balıq ovu  üçün digər işlərin görülməsi məqsədi ilə balıq ovlayanlara 50 metrədək enində sahil zolağı ayrılır. Həmin zolağın uzunluğu Balıq Mühafizə  Xidməti tərəfindən müəyyənləşdirilir.

 11. Balıqovlayanlar aşağıdakıları yerinə yetirməyə borcludurlar:

 Balıq Mühafizə Xidmətindən hər bir vətəgə və gəmi üçün balıqovlama biletləri almaq;

  istifadə üçün onlara verilmiş sahələrdə kənar şəxslər tərəfindən qanunsuz balıq ovlanmasına icazə verməmək;

  su nəqliyyatı vasitələrini xilasetmə ləvazimatları ilə təmin etmək;

  balıq ehtiyatlarının məskunlaşdığı təbii şəraitə mənfi təsir göstərə bilən yeni balıq növlərinin, digər su heyvanları və bitkilərinin mühitə  uyğunlaşmasına yol verməmək;

  təbii su hövzələrində qanunvericilikdə nəzərdə tutulmuş qaydada balıq ehtiyatlarının məhsuldarlığının yüksəldilməsinə yönəldilən  balıqartırma və balıq təsərrüfatı meliorasiya işləri aparmaq;

  müvafiq icra hakimiyyəti orqanının yazılı göstərişinə əməl etmək;

  təhkim olunmuş su obyektlərinin və ov edilən sahələrin sanitar vəziyyətini lazımi səviyyədə saxlamaq;

  balıq ovlanan sahələrin sərhədlərini Balıq Mühafizə Xidməti ilə razılaşdırılmış nişangah nümunələrinə uyğun, ov alətlərinin isə  həqiqətən onlara məxsusluğunu müəyyənləşdirmək məqsədi ilə xüsusi nişangahlarla təmin etmək;

  icazə verildiyindən artıq və ya icazə verilməmiş ov alətlərindən istifadə etməmək;

  ovu qadağan edilmiş balıqları və vətəgə ölçüsünə çatmamış nərəkimiləri dərhal diri halda suya buraxmaq;

  balıq və ov alətlərinə təyin edilmiş limiti aşmamaq;

  gəmiləri (ölçüsü və təyinatından asılı olmayaraq) müəyyən edilmiş qaydalara müvafiq qeydiyyat nömrələri ilə təmin etmək;

  hər bir vətəgədə, ovlama məntəqəsi və gəmidə qəbul edilmiş qaydada balıq ovu jurnalı tərtib etmək, gündəlik qeydiyyat aparmaq və  Balıq Mühafizə Xidməti tələb edərkən onu təqdim etmək;

  balıqçılıq haqqında Azərbaycan Respublikasının qanunvericiliyinə əməl etmək. 

 12. Qadağandır:

 balıqovlama biletləri olmadan sənaye məqsədləri ilə balıqların ovlanması;

  nəsli kəsilmək üzrə olan qiymətli balıq növlərinin (kələmo, poru, ilanbalığı, dəniz sufu, qızıl xallı) sənaye məqsədləri ilə ovlanması.  Sənaye məqsədləri ilə balıq ovunda bu balıqlar ov alətinə düşdüyü halda, onlar suya buraxılmalıdır (ölmüş balıqların balıqçılıq  sənayesi tərəfindən qəbuluna icazə verilir);

  əlverişsiz hava şəraitində balıq ovu;

  balıq ehtiyatlarından istifadəyə görə ödəmələr verilmədən balıqların ovlanması;

  qadağan edilmiş vaxtda və ya icazə verilməyən yerlərdə balıq ehtiyatlarının ovlanması;

  ölçüləri bu Qaydalarla icazə verilən ov alətlərinin ölçülərinə uyğun gəlməyən ov alətlərinin tətbiq edilməsi;

  sürütmə torlardan (volokuşa) istifadə edilməsi;

  dənizə, su anbarlarına və göllərə axan çayların mənsəbində 500 metrlik radiusda balıqların ovlanması;

  nərə cinsli balıq növlərinin açıq dənizdə sənaye məqsədləri ilə ovlanması;

  Kür çayında törədici qızılbalıqların ovu istisna olmaqla, çayın üçdə iki hissəsinin ov alətləri və balıq ovu üçün ixtisaslaşdırılmış digər  qurğularla əhatə edilməsi, həmçinin hər iki sahildən eyni vaxtda nevodların atılması;

  uzunluğu 18-25 metrdən artıq olan qurma torlarla balıq ovu;

  iqlimləşdirmə məqsədi ilə su hövzəsində köçürülmüş balıqların (kefaldan başqa) xüsusi icazə olmadan ovlanması;

  parazitlər və infeksiya nəticəsində xəstələnmiş balıqlar müşahidə olunan su hövzələrində ov alətlərinin əvvəlcədən dezinfeksiya  olunmadan digər hövzələrə köçürülməsi;

  bu Qaydalara əsasən müəyyən edilmiş ərazidə və müddətdə tətbiqi qadağan edilən ov alətləri ilə partlayıcı və zəhərləyici maddələrlə  (Dövlət Balıq Mühafizə Xidmətinin razılığı ilə bu maddələrin tətbiq edildiyi işlər istisna olmaqla) su obyektlərində və onun yaxınlığında  olmaq;

  xüsusi sərəncam olmadan yeni təşkil edilmiş sututarlarda və su anbarlarında balıq ovu;

  çayların məcrasında balıqların qışlama yerlərinə kimi 1 km məsafədə vətəgələrin açılması, bəndlərin salınması, üzən nəqliyyatın olması,  habelə çayın məcrası və qolları nəzərə alınmaqla vətəgələrin arasında məsafənin 1 km-dən az olması, həmçinin qarşı-qarşıya duran yeni  vətəgələrin yaradılması;

  dayanan torların və nevodların, habelə tələ quruluşlu digər ov alətlərinin şahmat qaydası üzrə qurulması, həmçinin nevodların  arasında və onların ətrafında 1 km məsafədən yaxında hər hansı digər ov alətləri ilə ov edilməsi;

  qazanların sayından asılı olmayaraq, nevodun ümumi uzunluğunun 1 km-dən çox, onların arasındakı məsafənin isə 1 km-dən az  olması;

  partlayıcı və zəhərləyici maddələrin, qarmaq və kustar üsulu ilə düzəldilmiş iti uclu digər alətlərin, odlu və pnevmatik silahların,  həmçinin elektrik cərəyanının tətbiq edilməsi ilə balıq ovu (sənaye məqsədləri ilə kilkə ovunda istifadə edilən elektrik lampaları istisna  olmaqla);

  qovub tutma, qarmaq batırma, tilovlama, ilişdirmə, ağacla vurma üsulları ilə balıqların ovlanması;

  kapron və kətan liflərdən hazırlanmış torlar istisna olmaqla, digər sintetik və mononit saplardan hazırlanmış torlarla balıq ovu. 

 13. Axçalı balıqların vətəgə ölçüsü, ağzının bağlı vəziyyətində burnunun ucundan quyruq üzgəcinin orta şüalarının başlanğıcına qədər olan  məsafəni ölçməklə, nərə cinsli balıqların vətəgə ölçüsü isə onun burnunun ucundan quyruq üzgəcinin ən dərin çuxuruna qədər olan  məsafənin ölçülməsi yolu ilə təyin edilir.

 14. Ov alətlərinə düşmüş vətəgə ölçülərinə uyğun gəlməyən balıqların bu Qaydalarda müəyyən edilmiş norma həddində ovlanması və  qəbuluna yol verilir. Venter, karava, atılan və dayanan nevod, habelə digər ov alətlərinə düşən vətəgə ölçülərinə çatmamış nərə cinsli balıq  növləri dərhal diri halda suya buraxılmalıdır. Vətəgə ölçülərinə çatmamış balıqların miqdarı təyin edilmiş normadan artıq olarsa, həmin  yerdə ov dayandırılır və ya gözünün ölçüləri böyük olan digər ov alətləri ilə əvəz edilir.

 15. Bu Qaydalarda nəzərdə tutulan ölçülərdən kiçik, habelə icazə verilməmiş ölçüləri olan ov alətləri ilə balıq ovu qadağandır. Ov alətlərində  torun gözünün ölçüləri hörmə üzrə 11 düyünün arasındakı məsafənin ölçülüb həmin rəqəmin 10-a bölünməsi yolu ilə təyin edilir. Kətan  iplikdən hazırlanmış yaş halda ov alətlərinin gözləri ölçülərkən müəyyən edilmiş ölçülərin 5 faiz azaldılmasına yol verilir.

Ovlama yerlərİ və müddətlərİ 

 16. Bütün il boyu sənaye məqsədləri ilə balıqların ovlanması qadağandır:

 Kür çayının mənsəbinin qarşısındakı sahələrdə: çayın əsas qolunun sağ sahilindən Cənub-Şərq Qoltuq yaşayış məntəqəsi  istiqamətindəki dəniz ləpədöyəninə qədər düz xətt üzrə 9 km-lik məsafədə, əsas qolun sol sahilindən Şimal-Şərq Qoltuq yaşayış  məntəqəsi istiqamətindəki dəniz ləpədöyəninə qədər 9 km-lik məsafədə və bu kənar nöqtələrdən orta dəniz ləpədöyəni ilə Xəzər  dənizinin dərinliyinə doğru 7 km-lik sahədə;

  Dəniz ləpədöyənindən Kür çayından əsas qolun (Bala Kür) ayrıldığı ərazilərə kimi, Sabirabad rayonunun Bala Həşimxanlı kəndindən  Varvara SES-in bəndinə qədər olan sahədə;

  Arazda su anbarı istisna olmaqla bütün çay boyu;

  su bəndləri, şlüzlər və körpülərdən 500 metr məsafəyədək ərazilərdə. 

 17. Aşağıda göstərilən müddətlərdə sənaye məqsədləri ilə balıq ovu qadağan edilir:

 Dəvəçi limanını dəniz ilə birləşdirən mənsəbyanı sahədə hər iki tərəfə 1 km, dənizin içərisinə doğru 2 km-lik ərazidə yanvarın 1-dən  avqustun 15-nə kimi;

  Kür çayının qadağan sahəsinin şimal sərhədindən Sabirabad rayonunun Bala Həşimxanlı kəndinə qədər olan sahədə aprelin 1-dən  mayın 31-nə kimi;

  Kür çayının əlavə sularında mart ayının 1-dən avqustun 15-nə kimi, Candargöl və Sarısu sistemi də daxil olmaqla aprel ayının 15-dən  avqustun 31-nə kimi;

  Böyük Qızılağac körfəzinin sahələrində: Kür dilinin cənub qurtaracağından Kiçik Qızılağac körfəzinin suburaxma kanalının sərhədinə  qədər olan ərazilərdə mayın 1-dən 31-dək;

  Kiçik Qızılağac körfəzinin balıqkeçirici kanaldan 1 km şimala və 1 km cənuba, habelə dənizin içərisinə doğru 3 km ərazilərdə fevral  ayının 1-dən mayın 1-nə kimi;

  Mingəçevir, Varvara, Şəmkir, Ağstafa və Araz su anbarlarında aprelin 1-dən avqustun 1-dək;

  Kür çayında və Xəzər dənizində (gölündə) qızıl balıqların may ayının 30-dan oktyabr ayının 15-nə kimi ovlanması;

  Mingəçevir, Varvara və Araz su anbarlarında aprel ayının 1-dən oktyabr ayının 1-nə kimi xərçəng ovu;

  dayanan nevodlarla aprel ayının 1-dən sentyabr ayının 15-ə kimi sahil kilkə ovu;

  kanal və kollektorların mənsəbi, habelə gəmilərlə kilkə ovu istisna olmaqla Xəzər dənizində may ayının 1-dən 31-nə kimi sənaye  məqsədləri ilə balıq ovu;

  H.Z.Tağıyev adına qəsəbədən Rusiya Federasiyasının sərhədlərinə qədər olan ərazilərdə atılan dəniz nevodları ilə may ayının 1-dən  mart ayının 1-nə kimi siyənək balıqlarının ovlanması;

  Xəzər dənizində (gölündə) aprel ayının 1-dən fevral ayının 1-nə kimi dayanan siyənək torları (28—44 mm-lik) ilə siyənək balıqlarının  ovlanması. 

Ov alətlərİ və ovlama üsulları 

 18. Balıq ovlayanara mövcud qaydalarda göstərilən müddətlərdə və yerlərdə aşağıdakı ov alətləri ilə balıq ovlamağa icazə verilir:

 18.1. Çaylarda:

 Kür çayında atılan nevodla — yazda gözlərinin ölçüləri iri axçalı balıq növlərinin ovlanmasına, payızda isə gözlərinin ölçüləri kiçik  olan axçalı balıq növlərinin ovlanmasına uyğun seçilməklə;

  Kür çayında üzən çay torları ilə. 

 18.2. Daxili su hövzələrində:

 Gözlərinin ölçüləri 40 mm-dən kiçik olmayan qurma torlarla;

  Gözlərinin ölçüləri qazanda 30-mm-dən, qollarda 44-mm-dən kiçik olmayan dayanan nevod, venter (kisə tor) və tələ formalı digər ov  alətləri ilə;

  Gözünün ölçüləri 28 və 30 mm-lik qurma şamayı torları ilə. 

 18.3. Dəniz sularında:

 Kür çayının mənsəbindəki və bu Qaydalarda göstərilən digər qadağan olunmuş ərazilər istisna olmaqla, hər yerdə nevodlarla balıq  ovu;

  qadağan müddəti istisna olmaqla porejli (üç divarlı) kefal torları və atılan kefal nevodları ilə ov zamanı (nərə cinsli balıqlar istisna  olmaqla) onun ümumi miqdarının 30 faizi həcmində digər balıqların ovlanmasına yol verilir;

  konusşəkilli torlar və balıq sovuran nasoslarla kilkə balıqlarının ovlanması;

  venterlərin bütün növləri ilə, həmçinin tələ quruluşlu digər ov alətləri ilə balıq ovu;

  atılan və dayanan nevodlara, həmçinin digər stasionar ov alətlərinə düşən vətəgə ölçülü nərəkimilərin qəbul edilməsi. 

 Balıq Mühafizə Xidmətinin razılığı ilə sentyabr ayının 1-dən martın 15-nə kimi müddətlərdə gözünün ölçüsü 40—55 mm-lik axçalı balıq  torları ilə axçalı balıqların ovu zamanı mütəmadi olaraq nərəkimilərin körpələrinin tora düşdüyü müşahidə olunarsa, ov alətləri dərhal  sudan çıxarılmalıdır;

 kollektorların, kanalların məcrasında qadağan olunmamış bütün ov alətləri, həmçinin həmin kollektor və kanalların mənsəbindən sağ  və sol tərəfə, eləcə də dənizə doğru 500 m-lik ərazidə il boyu dayanan nevod, qurma tor, venter və karavalarla balıqların ovlanması. 

 19. Venterlərin tətbiq edilməsinin şərtləri:

 venter və ya sekretlərdə (tələ tor) qurğuların arasında düz xətt üzrə məsafə ən azı 2,5 m, qurğuların xətləri arasında məsafə dənizdə və  çaylarda ən azı 50 m olmalıdır;

  dənizdə çəpərləri bir-birinə bağlanmış 3 venterlərin qurulmasına icazə verilməli;

 çəpərlərin uzunluğu 40 m-dən çox olmamalıdır. 

 20. Su kanalları mənsəbindən və balıqkeçici kanalların başlanğıcından 500 m radiusda onların istifadə edilməsi qadağandır.

Balıqların vətəgə ölçülərİ 

 21. Vətəgə əhəmiyyətli balıqların minimum ölçüləri (sm):

bölgə dənizdə — 




180

bölgə Kürdə — 




165

nərə dənizdə və Kürdə — 


105

uzunburun dənizdə — 



110

uzunburun Kürdə — 



90

suf — 





43

suf daxili su hövzələrində — 


29

çəki — 





40

kütüm — 





35

xramulya — 




24

kefal — 





24

şamayı — 





19

şirbit — 





52

çapaq — 





26

külmə — 





17

xəşəm — 





41

qarasol — 





17

qarabel siyənək — 



20

şişqarın siyənək — 



14

kür qızılbalığı — 




76

adi kilkə — 




6

irigöz və ançousabənzər kilkə — 

7

 

 Vətəgə ölçülərinə çatmamış balıq növlərinin ovlanmasına yol verilən norma həddi

 

 22. Atılan nevod və üzən torlarla vətəgə ölçülərinə uyğun gəlməyən axçalı balıqların miqdarı, bir dəfə tor süzüldükdən sonra ümumi ovun 8  faizindən, qurma axçalı balıq torları ilə ov zamanı 15 faizindən, dayanan nevod, venter, karava və tələ quruluşu digər ov alətləri ilə ov  zamanı 40 faizindən, kilkə nevodları ilə ov zamanı 50 faizindən çox olmamaqla ovlanmasına yol verilir.

 23. Gəmilərlə kilkə ovunda ov alətlərinə düşən (konus tor və nasoslar) siyənək və digər axçalı balıqların miqdarının ovun 0,3 faizindən çox  olmasına yol verilmir. Dayanan nevodlarla və gəmilərlə kilkə ovunda vətəgə ölçülərinə uyğun gəlməyən kilkələr ümumi ovun 20 faizindən  çox olmamalıdır.

 24. Ov alətlərinin gözünün yol verilən minimum ölçüləri (mm-lə)

 24.1. Kür çayında

 




ensiz hissə

enli hissə 

ov alətinin 













uzunluğu

Üzən torlar — yazda 

35 


— 


235 m

payızda və qışda 


55 


— 


—

Qızıl balıqların 

xüsusi ovu üçün torlar 

60 


117 


—

 


Atılan nevodlar
qazanda

qollarda

qollarda
ov alətinin 













uzunluğu

yayda və yazda 

35

50 


44

400,5 m

payızda və qışda 

30

36 


40

400,5 m

24.2. Dənizdə:  

ensiz hissə

enli hissə

ov alətinin uzunluğu

Kefal ovlanması 

üçün porejli torlar 
32 


300



351,5 m  






gözünün ölçüləri


ov alətinin uzunluğu

Axçalı balıq torları 
40 və 55 




18—25 m 






motnada və ya 
köməkçi qollarda
qollarda






qazanda

və ya dəhlizdə 

Dayanan nevodlar 
30 


33 


44  

Venterlər


qazanda 30 

qollarda 40  
Kilkə torları (konus tor və
dayanan nevodlarda) gözünün ölçüləri 6,5x6,5 mm

Daxili su hövzələrində  
gözünün ölçüləri


ov alətinin uzunluğu

Qurma torlar

28, 30 və 40-dan böyük 


18—25 m

 

Qeyd.
Atılan nevodların bütün növlərində hər bir köməkçi qolların, yaxud dəhlizin uzunluğu, həmin ov alətlərinin qollarının və ya çəpərinin  uzunluğunun üçdə birindən çox olmamalıdır.

III fəsil

 Elmİ-tədqİqat, balıqartırma, nəzarət, balıqköçürmə, İqlİmləşdİrmə məqsədlərİ İlə balıq ovu 

 25. «Balıqçılıq haqqında» Azərbaycan Respublikası Qanununa əsasən elmi-tədqiqat və nəzarət, təbii mühitə uyğunlaşdırma və  balıqköçürmə, habelə süni balıqartırma məqsədi ilə (sonradan elmi-tədqiqat və balıqartırma məqsədi ilə balıq ovu adlanacaq) balıq  ehtiyatlarından istifadə edilə bilər.

 26. Elmi-tədqiqat və balıqartırma məqsədi ilə balıq ovuna xüsusi icazə, balıq ehtiyatlarının vəziyyətinin tədqiqi və balıq ovu limitlərinin  müəyyənləşdirilməsi, təbii mühitə uyğunlaşdırılması və köçürülməsi, həmçinin balıq ehtiyatlarının süni yolla artırılması və bərpası ilə məşğul  olan hüquqi və fiziki şəxslərə verilir. Balıqçılıq əhəmiyyətli su obyektlərində balıqların və digər su heyvanlarının mühitə uyğunlaşdırılması və  köçürülməsi Azərbaycan Elmlər Akademiyasının rəyi, Dövlət Balıq Mühafizə Xidməti və Dövlət Ekologiya və Təbiətdən İstifadəyə Nəzarət  Komitəsinin razılığı əsasında aparılır.

 Elmi-tədqiqat və balıqartırma məqsədi ilə balıq ovuna xüsusi icazələr Dövlət Balıq Mühafizə Xidməti tərəfindən, hüquqi və fiziki şəxslərin  təsdiq edilmiş elmi-tədqiqat işlərinin tematik planına müvafiq sifarişi əsasında verilir. Sifarişə görüləcək işin proqramı və elmi-tematik planın  çıxarışı əlavə edilir. Təsdiq edilmiş plana və tərtib edilmiş izahata əsasən balıqartırma müəssisələri törədicilərin ovuna xüsusi icazə ala bilərlər.  Sifarişdə və izahatda ovun məqsədləri və müddəti, ov ediləcək ərazilər və onun sahələri, ov alətlərinin çeşidi, sayı, ölçüləri, ovlanması  planlaşdırılmış balıqların növləri və sayı, ona cavabdeh şəxsin adı, soyadı, atasının adı və vəzifəsi, habelə ovlanmış balıqların sonrakı taleyi  barədə ətraflı məlumatlar verilməlidir.

 27. Dövlət Balıq Mühafizə Xidməti bütün su obyektlərində (dövlət qoruqları istisna olmaqla) və ilin bütün fəsillərində qadağan edilməmiş  ov alətləri ilə elmi-tədqiqat və balıqartırma məqsədləri ilə, həmçinin yeni ov alətlərinin sınaqdan çıxarılması və yeni ov üsullarının  yoxlanılması məqsədi ilə ovuna xüsusi icazələr verə bilər.

 28. Su orqanizmlərinin böyük həcmdə ovlanması ilə bağlı olan işlərin görülməsi zamanı (ixtioloji çəkilmiş, yeni ov alətlərinin sınaqdan  çıxarılması və s.) əgər ovlanacaq obyektlərin miqdarını qabaqcadan müəyyən etmək mümkün deyilsə, bu barədə sifarişdə göstərilməli və  icazədə öz əksini tapmalıdır. Belə işlərin görülməsi və qiymətli balıq növlərinin (nərəkimilər və qızılbalıqlar) ovlanması zamanı müvafiq  elmi-tədqiqat müəssisələrinin alimlərinin və yüksək ixtisaslı mütəxəssislərin, habelə Dövlət Balıq Mühafizə Xidməti nümayəndələrinin iştirakı  ilə təmin edilməlidir. Ovun sonunda ovlanmış balıqların miqdarı barədə yekun aktı tərtib edilməlidir.

 29. Elmi-tədqiqat işinin metodikası və ovun xarakterindən asılı olaraq tədqiqat işi üçün lazım olan bioloji materiallar sənaye balıq ovu  vətəgələrindən götürülə bilər.

 30. Xüsusi icazə vərəqələri mətbəə üsulu ilə çap edilir və elmi-tədqiqat və balıqartırma məqsədləri ilə balıq ovuna hüquq verən yeganə  sənəddir. Xüsusi icazənin surətinin çıxarılması qadağandır.

 31. Xüsusi icazələr Dövlət Balıq Mühafizə Xidmətinin rəisi tərəfindən imzalanır və gerbli möhürlə təsdiq edilir. Xüsusi icazənin ovun  aparılmasına məsul olmayan şəxsə verilməsi qadağandır.

 32. Xüsusi icazə onda göstərilən müddətlərdə istifadə edilmədikdə qüvvəsini itirir.

 33. Elmi-tədqiqat və balıqartırma məqsədləri ilə sahil balıq ovuna xüsusi icazə almış şəxslər ov edilən ərazilərə nəzarət edən balıq mühafizə  xidmətindən briqadaları üçün ovlama biletləri almalıdırlar.

 34. Ovun sonunda onun nəticələri barədə 3 nüsxədən ibarət akt tərtib edilməlidir. Akt ova cavabdeh olan şəxs, Balıq Mühafizə Xidməti və  balıqovlayanlar tərəfindən təsdiq edilir. Laboratoriya müayinəsi üçün götürülmüş balıqlar tədqiqat işləri zamanı çıxdaş edildikdən sonra da  çıxdaş aktı tərtib edilməlidir.

 35. Elmi-tədqiqat və nəzarət ovunda tədqiqat işləri aparıldıqdan sonra balıqlar, həmçinin balıqartırma məqsədi ilə ovda tora düşən digər  balıq növləri qaimə əsasında balıqçılıq sənayesinin qəbul məntəqələrinə və ya ticarət təşkilatlarına müqavilə qiymətlərilə satıla bilər.

 36. Ovun müddəti qurtardıqdan sonra hüquqi və fiziki şəxslər Dövlət Balıq Mühafizə Xidmətinə ovun nəticələri barədə hesabat təqdim  etməlidirlər. Hesabata ovun keçirilməsi barədə aktın bir nüsxəsi, təhvil verilmiş balıqların qaimələri və ya çıxdaş aktı, həmçinin Dövlət Balıq  Mühafizə Xidməti tərəfindən verilmiş xüsusi icazə vərəqi əlavə edilməlidir.

IV fəsil
 İdman və həvəskar balıq ovu 

 37. Qoruqlar, balıqartırma vətəgələri və təsərrüfatları istisna olmaqla, bütün sututarlardan qanunvericilikdə müəyyən edilmiş qaydalara  riayət etməklə idman və həvəskar balıq ovu üçün istifadə edilə bilər.

 38. İdman və həvəskar balıq ovu üçün dövlət sututarları və ya onların müəyyən hissəsinin ayrılması Dövlət Balıq Mühafizə Xidməti və  Dövlət Ekologiya və Təbiətdən İstifadəyə Nəzarət Komitəsi tərəfindən həyata keçirilir.

 39. Ayrıca istifadədə, bələdiyyə mülkiyyətində və xüsusi mülkiyyətdə olan su obyektlərində idman və həvəskar balıq ovu, su obyektlərinin  istifadəçiləri və mülkiyyətçilərinin razılığı ilə həyata keçirilir.

 40. İdman və həvəskar balıq ovu Ovçular və balıqçılar cəmiyyəti tərəfindən verilmiş icazə vərəqələri əsasında həyata keçirilir.

 41. Təbiəti mühafizə, balıqçılıq, ovçuluq, idman və digər cəmiyyətlərin, təşkilatların və mülkiyyətçilərin istifadəsində olan sututarlarda idman  və həvəskar balıq ovuna icazə vərəqələri su obyektlərinin mülkiyyətçiləri və ya istifadəçiləri tərəfindən verilir.

 42. Su obyektləri və onun sahələrində müəyyən edilmiş qaydada həvəskar və idman balıq ovu və ya Ovçular və balıqçılar cəmiyyətinin  mədəni balıqçılıq təsərrüfatı təşkil edilə bilər.

 43. Su obyektləri və onun sahələrindən balıqçılıq üçün istifadə şərtləri Balıq Mühafizə Xidməti ilə cəmiyyətlər arasında bağlanmış  müqavilələr əsasında müəyyənləşdirilir.

 44. Ovçular və balıqçılar cəmiyyətlərinin mədəni balıqçılıq təsərrüfatlarının yaradılması işlərinə dair müqavilə şərtləri və ya ayrılmış su  obyektlərində idman və həvəskar balıq ovu, balıq ehtiyatlarının bərpası və mühafizəsi işlərinin təşkilinə dair şərtlər sistematik olaraq yerinə  yetirilmədikdə, Balıq Mühafizə Xidməti tərəfindən bu müqavilələr müəyyən olunmuş qaydada pozula bilər.

 45. Balıq ovu üzrə idman yarışları respublika, rayon və ya rayonlararası ovçular və balıqçılar cəmiyyətləri, həmçinin digər könüllü idman  cəmiyyətlərinin balıq ovu bölmələri tərəfindən müəyyən edilmiş qaydada keçirilir. Yarışın yerləri və müddətləri Balıq Mühafizə Xidməti ilə  razılaşdırılır.

 46. Balıq Mühafizə Xidməti ilə müvafiq müqavilələr bağlayan ovçular və balıqçılar cəmiyyətlərinin vəzifələri:

 İdman və həvəskar balıq ovu qaydalarına ciddi əməl etmək;

  Balıq Mühafizə Xidməti ilə bağladıqları müqavilə şərtlərini yerinə yetirmək;

  Balıq Mühafizə Xidməti ilə razılaşmaqla balıqartırma-meliorativ tədbirləri keçirmək;

  su obyektlərinə gələn həvəskar balıq ovlayanlar üçün əlverişli şərait yaratmaq (balıq ovuna icazə alınması üçün məntəqələr, qayıq  stansiyaları, gecələmək üçün yerlər, məişət tullantıları və zibilin mərkəzləşdirilmiş qaydada toplanması və daşınması, habelə digər  xidmətlər);

  su obyektlərinə gələn həvəskar balıq ovlayanların və onlar tərəfindən ovlanan balıqların növlər üzrə çəkisi və sayının mütəmadi  uçotunu aparmaq;

  müqavilə şərtlərinin yerinə yetirilməsi üçün cəmiyyətlərə təhkim edilmiş su obyektlərinin məhsuldarlığını artırmaq və ixtiofaunanın  vəziyyətini yaxşılaşdırmaq istiqamətində rəy hazırlanması və həyata keçirilməsi üçün elmi-tədqiqat təşkilatları ilə razılaşma aparmaq;

  Balıq Mühafizə Xidməti ilə razılaşma əsasında xüsusi nişangahlara uyğun olaraq su obyektlərinin sərhədlərini nişanlamaq. 

 47. İdman və həvəskar balıq ovu ilə məşğul olan vətəndaşların vəzifələri:

 bu Qaydalara və su obyektinə təyin edilmiş balıq ovu rejiminə riayət etmək;

  su obyektinin sanitar vəziyyətini lazımi səviyyədə saxlamaq, hövzənin sahilinin zibil və digər tullantılarla çirklənməsinə yol verməmək;

  Ovçular və balıqçılar cəmiyyətlərinin üzvlərində şəxsiyyəti təsdiq edən üzvlük biletləri, balıq ovu icazə əsasında aparıldıqda isə icazə  vərəqəsi olmalıdır;

  su obyektlərində və idman balıq ovu bazalarında ictimai asayişi pozmamaq, pozğunçuluğun qarşısının alınmasında bu Qaydaları  pozanların yaxalanmasında Daxili işlər orqanlarının vəzifəli şəxslərinə kömək göstərmək;

  su obyektlərinin sahillərindəki yaşıllığın qayğısına qalmaq;

  su obyekti və onun sahillərindəki göstərici, lövhə və digər nişangahların sındırılması və sıradan çıxarılmasına yol verməmək. 

 48. Qadağandır:

 Azərbaycan Respublikasının «Qırmızı kitabı»na daxil edilmiş balıq növləri, nərə cinsli balıq növləri, Kür qızılbalığı, ağ qızılbalıq və  dəniz məməlilərinin idman və həvəskar ovu məqsədləri ilə hər yerdə və il ərzində ovlanması;

  Balıq Mühafizə Xidmətinin razılığı olmadan həvəskar balıqçılar — üçün nəzərdə tutulmamış yeni ov alətləri və ov üsullarının tətbiqi ilə  balıq ovu;

  qadağan edilən ov alətləri, habelə partlayıcı və zəhərləyici maddələrlə su obyektinin yaxınlığında olmaq;

  respublikanın bütün su hövzələrində il boyu balıq körpələrinin ovlanması;

  sualtı balıq ovu üçün ixtisaslaşdırılmış tapança və tüfənglərin tətbiqi istisna olmaqla, partlayıcı və zəhərləyici maddə, odlu və pnevmatik  silahların, həmçinin elektrik cərəyanının tətbiqi;

  birləşdirici magistral kanallar və balıqçılıq təsərrüfatı meliorativ sistemdə, habelə şlyüzlü kanallarda balıq ovu;

  qeydiyyatdan keçməmiş və ya gövdəsində dəqiq nömrəsi olmayan üzən vasitələrlə balıq ovu;

  qoruqlar, balıqartırma vətəgələri və təsərrüfatlarında, habelə Kürağzı qadağan zonasında balıq ovu;

  ovçular cəmiyyətlərinə məxsus olan su obyektlərində sənaye üsulu ilə balıq ovunun aparılması. 

 49. Ovçular və balıqçılar cəmiyyətlərinə idman və həvəskar balıq ovuna, qadağan olunmuş yerlər və müddətlər istisna olmaqla, il boyu  aşağıdakı ov alətlərindən istifadəyə icazə verilir:

 hər bir ov alətində qarmaqların sayı 3 ədəddən çox olmamaq şərtilə tilov və spininqlə;

 Həvəskar və idman balıq ovu zamanı bir balıqçı  eyni zamanda bir neçə ov alətindən istifadə edərsə, bu zaman qarmaqların ümumi sayı 7 ədəddən çox olmamalıdır. Su hövzəsində  olduğu müddətdən asılı olmayaraq gündəlik normadan, yəni 5 kq-dan çox olmayaraq balıq ovlanması (Ovlanmış bir balığın çəkisinin  5 kq-dan çox olması halları istisna edilir. Durna balığı və naxanın ovuna məhdudiyyət qoyulmur.);

  lövbərciklə ağırlaşdırılmış balıqcıqlar (metaldan) ilə, leskanın uzunluğu 30 m-dən, diametri 0,7 mm-dən artıq, qarmağın ölçüsü 12  nömrədən çox olan tilovlarla və spininqlə balıq ovu;

  bir nəfərin 3 ədəddən çox xərçəngtutandan istifadəsi və gün ərzində 20 ədəddən çox xərçəng ovlanması, habelə diametri 0,5 m-dən və 1  ədəddən çox domcadan istifadə etməsi, o cümlədən 1 kq-dan artıq krevet və digər onurğasızların ovlanması. 

50. Ovlanmasına icazə verilən balıq və su onurğasızlarının minimum ölçüləri (sm ilə):

 

	Suf 
	 43

	Çəki 
	 40

	Çapaq 
	 26

	Külmə 
	 17

	Qarasol 
	 17

	Xəşəm 
	 41

	Kütüm 
	 35

	Kefal 
	 24

	Şamayı 
	 18

	Şirbit 
	 52

	Qarabel siyənək 
	 20

	Şişqarın siyənək 
	 14

	Xramulya 
	 24

	Xərçəng 
	 10


 

 Balıqların ölçüləri ağzının bağlı vəziyyətində, burnunun ucundan quyruq üzgəcinin orta şüalarının əsasına qədər olan məsafəni ölçməklə  təyin edilir. Xərçəng isə gözündən quyruğunun sonuna qədər məsafə ilə ölçülür. Ovlanmış balıqlar və xərçənglər təyin edilmiş ölçülərdən  kiçik olarsa, habelə qadağan edilmiş balıq növləri ovlanarsa, onlar diri halda yenidən həmin su obyektlərinə buraxılmalıdırlar.

 51. Aşağıdakı müddətlərdə balıq ovu qadağandır:

 Dəvəçi limanında yanvarın 1-dən iyunun 15-nə qədər;

  körpə balıqların buraxılışı zamanı Əli Bayramlı nərəbalıqartırma zavodunun nohurlarından Baş Şirvan kollektorunun mənsəbinə kimi  sahədə iyun ayının 1-dən iyulun 20-nə qədər;

  Mingəçevir şəhər körpüsündən Varvara su anbarının sahillərinə kimi 10 km-lik ərazidə aprelin 1-dən 30-na qədər;

  Kür çayı ilə əlaqəsi olan su hövzələrində mayın 1-dən iyunun 30-nə qədər;

  Azərbaycan Respublikası ərazisində Xəzərə axan bütün çaylarda mayın 1-dən iyunun 30-na qədər;

  krevetlərin kürüləmə müddətində iyun ayının 1-dən iyulun 1-nə qədər;

  Dəvəçi limanının Xəzər dənizi ilə birləşdirən kanalın və onun mənsəbindəki hər iki tərəfə 1 km, dənizə doğru 2 km-lik ərazilərdə  yanvarın 1-dən avqustun 15-nə qədər;

  xərçəng ovu mart ayının 1-dən iyulun 31-nə qədər. 

 52. İdman və həvəskar balıq ovuna 6-cı bənddə göstərilən sahələr və 9-cu bənddə göstərilən müddətlər istisna olmaqla, Azərbaycan  Respublikasının bütün su obyektlərində icazə verilir.

 

